หุ้นปิดเช้าลบ 1.79 จุด
SET ช่วงเช้าปิดที่ระดับ 960.68 จุด ลดลง 1.79 จุด(-0.19%) มูลค่าการซื้อขาย 22,740.58 ล้านบาท
28 ก.ย. 2553

SET ช่วงเช้าปิดที่ระดับ 960.68 จุด ลดลง 1.79 จุด(-0.19%) มูลค่าการซื้อขาย 22,740.58 ล้านบาท 
นักวิเคราะห์ฯเผยตลาดหุ้นไทยเช้านี้มีแรง take profit แต่ไม่น่ากังวล เหตุตลาดฯแค่ปรับฐานระหว่างวันหลังขึ้นเร็ว-แรง ขณะที่ปัจจัยจากต่างประเทศไม่มีอะไรเป็นพิเศษ ตลาดภูมิภาคจึงแกว่งในแดนบวก-ลบ ส่วนตลาดบ้านเราเวลานี้นักลงทุนกำลังรอการประกาศงบฯ Q3/53 ของกลุ่มแบงก์กลางเดือนหน้า ทำให้ยังมีแรงเก็งกำไรเข้ามา อีกทั้งมีแรงเก็งกลุ่มสื่อสาร โดยเฉพาะ TRUE ส่วนปัจจัยการเมืองคงจะเข้ามาครอบงำตลาดฯช่วงกลางต.ค.เป็นต้นไป อย่างไรก็ดีตลาดฯยังได้แรงหนุนจากเม็ดเงินไหลเข้า บ่ายนี้ดัชนีคงแกว่งเหมือนช่วงเช้าในกรอบ 960-967 จุด
ตลาดหลักทรัพย์ ปิดตลาดช่วงเช้าวันนี้ที่ระดับ 960.68 จุด ลดลง 1.79 จุด(-0.19%) มูลค่าการซื้อขาย 22,740.58 ล้านบาท   
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนบวก-ลบ โดยแตะจุดสูงสุดของช่วงเช้าที่ 965.88 จุด และแตะจุดต่ำสุดของช่วงเช้าที่ระดับ 957.30 จุด    
นายเกียรติก้อง เดโช นักกลยุทธ์การลงทุน บล.ซีไอเอ็มบี(ประเทศไทย)กล่าวว่า ตลาดหุ้นไทยเช้านี้มีแรง take profit ออกมาจนหลุดแนว 960 จุด แต่ก็ไม่มีอะไรน่าเป็นกังวล เนื่องจากเป็นเพียงแค่การปรับฐาน หลังจากที่ได้มีการขึ้นเร็วและแรงเมื่อวานนี้ ดังนั้นการปรับฐานครั้งนี้จึงน่าจะเป็นผลดีมากกว่า ขณะที่ปัจจัยจากต่างประเทศไม่ได้มีอะไรเป็นพิเศษ ตลาดหุ้นอื่นในภูมิภาคเอเชียมีการแกว่งตัวทั้งในแดนบวก-ลบสลับกัน 
แต่สำหรับปัจจัยในประเทศเวลานี้นักลงทุนกำลังรอการประกาศผลประกอบการงวดไตรมาส 3/53 ของกลุ่มแบงก์ ซึ่งคาดว่าจะประกาศในช่วงกลางเดือนหน้า(ต.ค.)ทำให้ยังมีแรงเก็งกำไรหุ้นในกลุ่มแบงก์เข้ามา อีกทั้งหุ้นในกลุ่มสื่อสารวันนี้ก็มีการเก็งกันมาก โดยเฉพาะหุ้น TRUE มองว่าเป็นการรีบาวน์ทางเทคนิคหลังจากที่ได้มีการปรับตัวลงไปมากและยังไม่มีประเด็นใหม่ 
ส่วนปัจจัยการเมืองมองว่าน่าจะเข้ามาครอบงำตลาดฯในช่วงกลางเดือนต.ค.ที่จะถึงนี้เป็นต้นไป เพราะในช่วงปลายเดือน ต.ค.-ต้น พ.ย.ก็จะมีเรื่องกรณียุบพรรคประชาธิปัตย์ด้วย
อย่างไรก็ดี ตลาดบ้านเรายังได้แรงหนุนจากเม็ดเงินไหลเข้า ดังนั้นจึงทำให้เวลานี้นักลงทุนมองแต่ปัจจัยบวกของตลาดฯเท่านั้น ปัจจัยลบอื่นจึงถูกละเลยไปก่อน
แนวโน้มการลงทุนในช่วงบ่ายนี้ นายเกียรติก้อง กล่าวว่า ตลาดฯคงจะแกว่งตัวเหมือนช่วงเช้าในกรอบ 960-967 จุด พร้อมแนะนำให้"ถือ"หุ้นได้ในช่วงนี้ และหาจังหวะลงทุนหุ้นแบงก์ขนาดเล็กได้ เนื่องจากผลการดำเนินงานงวดไตรมาส 3/53 น่าจะออกมาค่อนข้างดี อีกทั้งการที่รัฐฯจะเพิ่มเงินเดือนให้ข้าราชการก็จะส่งผลดีต่อหุ้นกลุ่มแบงก์ด้วย นอกจากนี้โบรกฯต่างประเทศก็เริ่มให้ความสำคัญหุ้นขนาดเล็กมากขึ้น 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่         
TRUE    มูลค่าการซื้อขาย 1,692.66  ล้านบาท ปิดที่   5.00  บาท เพิ่มขึ้น  0.42 บาท  
BANPU   มูลค่าการซื้อขาย 1,114.12  ล้านบาท ปิดที่ 706.00  บาท ลดลง   2.00 บาท
TMB     มูลค่าการซื้อขาย 1,019.42  ล้านบาท ปิดที่   2.50  บาท ลดลง   0.06 บาท   
SCB     มูลค่าการซื้อขาย   847.41  ล้านบาท ปิดที่ 102.00  บาท เพิ่มขึ้น  2.00 บาท            KTB     มูลค่าการซื้อขาย   754.12  ล้านบาท ปิดที่  16.20  บาท ลดลง   0.10 บาท